text: 20.000 besøgte dyrskuet i Horsens
  20 juni 2016 kl. 08.22
  20.000 besøgte lørdag og søndag Det Østjyske Dyrskue i Horsens.
  Dyrene viste sig fra deres bedste side, publikum mødte talstærkt op og bygerne trak uden om dyrskuepladsen.
  - Vi har haft et fantastisk godt dyrskue med en herlig stemning, konstaterer formanden for dyrsket, Peter Søgård Mortensen, der fremhæver den udvikling, det store arrangement har taget hen over de sidste år.
  - Dyrene og udstillingen er naturligvis fortsat omdrejningspunkt for Det Østjyske Dyrskue, men vi har stille og roligt trukket dyrskuet hen mod at blive en hyggelig familiebegivenhed for alle.  Hvor dyrskuet før var en meget faglig begivenhed, er det i dag mere forbruger- og familieorienteret, siger Peter Søgård Mortensen.
  Arrangørerne vurderer i en pressemeddelelse besøgstallet over de to dage til ca. 20.000.
  Fredag var der traditionen tro mange børn fra dagplejere, børnehaver og skoler på besøg. De havde en herlig dag blandt dyr og maskiner og satte deres præg på pladsen. Lørdag blev den helt store besøgsdag, hvor rigtig mange mødte op, især om eftermiddagen var der tæt pakket af folk på pladsen og kø ved spisestederne.
  Dyrskuet var nummer 146 i række, og arrangørerne lover, at der igen bliver dyrskue i Horsens i 2017.
  